กรมบังคับคดีสางหนี้ออมสิน
กรมบังคับคดีจับมือออมสิน ร่อนจดหมายเชิญลูกหนี้ 1,300 ราย ถกประนอมหนี้
24 ก.พ. 2556

กรมบังคับคดีจับมือออมสิน ร่อนจดหมายเชิญลูกหนี้ 1,300 ราย ถกประนอมหนี้
นายวิศิษฎ์ วิศิษฎ์สรอรรถ อธิบดีกรมบังคับคดี เปิดเผยว่า ขณะนี้กรมบังคับคดีได้ร่วมกับธนาคารออมสิน จัดโครงการไกล่เกลี่ยลูกหนี้รายย่อย โดยกรมบังคับคดีจะส่งจดหมายเชิญลูกหนี้รายย่อยของธนาคารออมสินเข้าโครงการไกล่เกลี่ยหนี้กับเจ้าหนี้ เพื่อที่จะได้เจรจาหาข้อยุติโดยที่ไม่ต้องยึดทรัพย์ขายทอดตลาด
ทั้งนี้ ธนาคารออมสินอาจจะลดค่าปรับ ดอกเบี้ยผิดนัดชำระให้กับลูกหนี้ที่สามารถเจรจาตกลงกันได้
ความร่วมมือครั้งนี้ จะช่วยลดปัญหาการฟ้องร้องยึดทรัพย์สินของลูกค้าเพื่อนำมาขายทอดตลาดเพื่อชำระหนี้ โดยส่วนใหญ่ลูกหนี้ศาลมีคำพิพากษาให้ชำระหนี้หรือยึดทรัพย์ชำระหนี้แล้ว การไกล่เกลี่ยข้อพิพาทภาย|หลังจากที่ศาลมีคำพิพากษา จะทำให้เกิดประโยชน์กับทุกฝ่าย
เบื้องต้นโครงการนี้จะเริ่มประมาณเดือน พ.ค. 2556 นี้ โดยจะเปิดให้ไกล่เกลี่ยวันเสาร์ เพื่อที่จะอำนวยความสะดวกให้กับลูกหนี้ไม่ต้องลางานมา โดยแบ่งออกเป็น 3 รุ่น รวมลูกหนี้ประมาณ 1,300 ราย ส่วนใหญ่เป็นลูกหนี้ติดจำนอง หรือเงินกู้ซื้อบ้าน มูลหนี้ตั้งแต่แสนบาทถึงหลักล้านบาท โดยตั้งเป้าหมายลูกหนี้น่าจะมาติดต่อไม่ต่ำกว่า 50% ในขณะเดียวกันได้ขอความร่วมมือธนาคารออมสินให้จัดหาสิทธิพิเศษต่างๆ เพื่อจูงใจให้ลูกหนี้เข้าไกล่เกลี่ยจำนวนมากๆ 
“กรมบังคับคดีมีนโยบายที่จะจัดโครงการไกล่เกลี่ยเพื่อลดปริมาณงานบังคับคดีที่ยังค้างอยู่หลายแสนคดี ให้ลูกหนี้และเจ้าหนี้สามารถเจรจากันได้และคืนทรัพย์สู่ระบบ ในขณะเดียวกันกรมบังคับคดีได้มีการจัดตั้งศูนย์บริการเจรจาไกล่เกลี่ยตามภูมิภาคเพื่อให้บริการประชาชนด้วย” นายวิศิษฎ์ กล่าว
อย่างไรก็ตาม ก่อนหน้านี้กรมบังคับคดีได้ร่วมกับบริษัท เคทีซี จัดโครงการไกล่เกลี่ยลูกหนี้บัตรเครดิตเคทีซี ที่ถูกศาลสั่งบังคับคดีอายัดเงินเดือน โบนัส ฯลฯ ซึ่งมีอยู่ประมาณ 1,500 คน ให้มาเจรจาไกล่เกลี่ยหนี้เพื่อยุติคดี โดยเคทีซีให้สิทธิพิเศษ โดยลดดอกเบี้ย 100% ผ่อนชำระหนี้ 3 เดือน ลดดอกเบี้ยให้ 80% และผ่อนชำระหนี้ 6 เดือน ลดดอกเบี้ย 50% 
ผลการจัดโครงการดังกล่าวทำให้บัตรเครดิตเคทีซี ลดปัญหาไม่ต้องฟ้องร้องยึดทรัพย์สิน ซึ่งถือว่าประสบความสำเร็จและลดขั้นตอนการทำงานของกรมบังคับคดีอย่างมาก